ET Euroopa Liidu Teataja C 106/43

S.p.a. Navigazione Libera del Golfo 8. märtsi 2005. aasta hagi Euroopa Ühenduste Komisjoni vastu

(Kohtuasi T-109/05)

(2005/C 106/84)

Kohtumenetluse keel: itaalia

S.p.a. Navigazione Libera del Golfo (N.L.G.), asukoht Napoli, esitas 8. märtsil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu komisjoni 3. veebruari 2005. aasta otsuse, (1) vastu võetud 30. mai 2001. aasta määruse (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (2) artikli 8 alusel, millega kinnitatakse keeldumist võimaldada hagejaks olevale äriühingule juurdepääsu taotletud andmetele ja informatsioonile. Hageja esindaja on advokaat S. Ravenna.

Hageja taotletud andmed, millele komisjon keeldus juurdepääsu võimaldamast, puudutasid arvandmeid seoses reisijaveoga liinil Napoli Beverello — Capri tekkinud ülekulude kohta. Teenust osutab riigi osalusega äriühing Caremar S.p.a., asukoht Napoli, avalike teenuste osutamise kohustuse raames, millega seoses saab see äriühing iga-aastaseid hüvitisi (riigiabi), mille komisjon kiitis heaks 16. märtsi 2004. aasta otsusega EÜ artikli 88 lõiget 2 kohaldades.

Hageja palub esimese astme kohtul:

1) tühistada komisjoni 3. veebruari 2005. aasta otsus;

2) jätta kohtukulud ja õigusabikulud Euroopa Ühenduste Komisjoni kanda.

Õiguslikud alused ja peamised argumendid

Edastades hagejale 16. märtsi 2004. aasta otsuse, millega väideti kaitsvat Caremari kaubanduslikke huve, jättis komisjon selle otsuse põhjenduste osas avalikustamata Caremari selle kaubandustegevusega seonduvaid kulusid puudutavad andmed, eelkõige avalike teenuste osutamise kohustuse raames Capri saarega ühenduse pidamisega seotud ülekuludega ja kaasnevate hüvitistega, mida Campania maakond iga-aastaselt maksis.

Hageja on alati teostanud samal Napoli Beverello — Capri liinil avalike teenuste kohustuse raames reisijavedu, ilma et talle sellegipoolest vähimatki toetust makstaks selle kohustusega kaasnevate ülekulude katteks, ning seetõttu arvab hageja, et tegu on diskrimineeriva kohtlemisega.

Arvestades hageja huvi kohtusse pöörduda ning vajadust saada võimalikult kiiresti ammendav teave Caremari otsuse kohta, et oma huve kaitsta ja vajaduse korral esitada ka hagi 16. märtsi 2004. aasta otsuse peale, taotles äriühing N.L.G. juurdepääsu andmetele, mis puudutavad Caremari ülekulusid avalike teenuste osutamise kohustuse raames Capri saarega ühenduse pidamisel ja sellele vastavat abi.

Komisjon keeldus 3. veebruari 2005. aasta otsusega võimaldamast N.L.G.-le juurdepääsu nendele andmetele, põhjendades seda Caremari kaubanduslike huvide kaitsega.

Seda otsust vaidlustades leiab N.L.G., et komisjon on muu hulgas teinud raske õigusliku vea, kuna ta ei pidanud ilmselgelt silmas oma 1. detsembri 2003. aasta teate K(2003) 4582 kutsesaladuse kaitsest riigiabiga seonduvates otsustes, (3) sätteid, mis punktis 17 näevad otseselt ette avalike teenuste osutamisega kaasnevaid kulusid puudutavate andmete ja informatsiooni läbipaistvuse ja avalikkuse, niivõrd kuivõrd neid ei loeta konfidentsiaalseteks või kutsesaladusega kaitstuteks.

(1) Euroopa Liidu Teatajas veel avaldamata otsus.

(2) EÜT L 145, 31.5.2001, lk 43.

(3) ELT C 297, 9.12.2003, lk 6.